आप्रवासन विज्ञ भट्टराईले वैदेशिक रोजगारलाई रोक्नै गाह्रो परे पनि दु:ख झेल्न बाध्य अदक्ष कामदारलाई भने नजान प्रेरित गर्नुपर्ने सुझाव दिए । ‘दक्ष वा अर्धदक्षसम्म पठाउन सकिन्छ’, उनले भने, ‘अधिकांश अदक्ष कामदार चरम श्रम शोषण र ठगीमा परिरहेका छन् । तिनीहरूबारे सरकारले पुनर्विचार गर्नुपर्छ ।’ श्रम तथा रोजगार मन्त्रालयको तथ्यांक अनुसार सन् २००८/००९ देखि २०१६/१७ भित्र ३५ लाख ९ हजार ७ सय ५ जनाले श्रम इजाजत लिएर विदेश गएका छन् । त्यस अघि गएका र बिना इजाजत नेपालभन्दा अन्यत्रकै विमानस्थलबाट उडेका कामदार केही लाखकै संख्यामा हुने अनुमान छ । झन्झटिलो सरकारी प्रक्रिया र कतिपय देशमा लगाइएको प्रतिबन्धका कारण अधिकांश महिला भारतीय विमानस्थलबाट उड्ने गर्छन् ।
